Die verskil tussen 'n skikking en 'n hofbevel - Jy en die RegJy en die Reg
Tuis › Artikels › Die verskil tussen 'n skikking en 'n hofbevel
Die verskil tussen 'n skikking en 'n hofbevel
Daar word gereeld in die regswêreld of deur prokureurs verwys na 'n skikking of 'n hofbevel. Wat is die verskil tussen die twee? Wat gebeur as 'n party nie 'n skikking of 'n hofbevel nakom nie?
As daar 'n skikkingskontrak tussen twee partye aangegaan word wat dan later nie nagekom word nie, sal die partye op grond van daardie skikkingskontrak dagvaar as een van die bepalings van daardie kontrak nie nagekom word nie. Dit is dus 'n gewone dagvaarding gebaseer op 'n skikking wat nie nagekom is nie. Die skikkingskontrak is nie dadelik afdwingbaar nie en die partye moet eers dagvaar om dit af te dwing.
'n Hofbevel is natuurlik heeltemal anders. Dis 'n normale hofbevel en nie 'n kontrak nie. 'n Hofbevel is 'n dadelik afdwingbare bevel. Dit kan op verskeie wyses afdwingbaar wees. As die hofbevel byvoorbeeld vir die betaling van geld is en dit nie betaal word nie, kan daar onmiddellik 'n lasbrief vir eksekusie uitgereik word en die betrokke party se bates gevat word as betaling. As die hofbevel nie oor geld gaan nie – die party moet byvoorbeeld iets binne 'n sekere tydperk doen en die persoon versuim om dit te doen – kan 'nbevel verkry word vir spesifieke nakoming of vir minagting van die hof, wat die persoon dan straf met gevangenisstraf omdat hy nie 'n hofbevel nagekom het nie.
Skikking van 'n hofsaak
Wat egter dikwels gebeur, is dat terwyl partye besig is met siviele litigasie, m.a.w. besig is met 'n hofsaak, gaan die twee partye 'n skikking aan om die saak te skik. Hierdie skikking is anders as die bogenoemde normale skikkingskontrak. In hierdie geval waar 'n hofsaak geskik word, sal die skikking in 'n hofbevel beliggaam word. Sodra hierdie skikking dan 'n hofbevel gemaak word, het die skikking dieselfde krag as 'n gewone hofbevel, wat onmiddellik afdwingbaar is.
Dit sal dus wys wees om altyd 'n skikking tussen twee partye te vervat in 'n hofbevel, sodat dit dadelik afdwingbaar is.